ለግድቡ የሚያደርጉትን ድጋፍ አጠናክረው እንደሚቀጥሉ የአዲስ አበባ ነዋሪዎች ገለጹ
ለታላቁ የኢትዮጵያ ህዳሴ ግድብ ግንባታ የጀመርነዉን ድጋፍ አጠናክረን እንቀጥላለን ሲሉ አንዳንድ የአዲስ አበባ ነዋሪዎች ገለጹ፡፡ነዋሪዎቹ ለዋልታ ቴሌቪዥን እንደተናገሩት ግድቡ ሁሉንም ብሄር ብሄረሰቦች ለአንድ ሀገራዊ ልማት ያነሳሳ ትልቅ ፕሮጀክት በመሆኑና ከኢኮኖሚያዊ ፋይዳው ባሻገር ለቀጣይ ትውልድ የሚያስተላልፈው ትልቅ የታሪክ ምዕራፍ ነው ሲሉም አሰተያየታቸዉን ሰጥተዋል፡፡ከአስተያየት ሰጪዎች መካካል አቶ ደምስ ብርሃን እንደተናገሩት እስካሁን ለግድቡ ግንባታ ያከናወኑት ድጋፍ በቂ እንዳልሆነ ገልጸው፣ በቀጣይ ድጋፋቸውን በማጠናከር እስከ ግድቡ ፍፃሜ ድረስ ድጋፍ በማድረግ አሻራቸውን ለማሳረፍ ማቀዳቸውን  ጠቁመዋል፡፡የህዳሴው ግድብ አንድነታችንን ያስተሳሰረ እና የኢትዮጵያውያን ኩራት የሆነ ትልቅ ፕሮጄክት ነው፡፡ ፕሮጄክቱ ተጠናቆ ለታለመለት ዓላማ እንዲውል ሁላችንም መረባረብ አለብን ሲል ሐሳቡን የገለፀው ደግሞ አቶ ሉሉ ቢልልኝ ነው፡፡ወይዘሪት መሪማ ከድር በበኩሏ “ታላቁ የሕዳሴ ግድብ ከአሁን በፊት ሀገራችን የምትታወቅበት የነበረውን የርሐብ እና ዝቅተኛ ኑሮ ወጥታ ከአደጉ አገራት ትርታ የምትሰለፍበት ጎዳና እየተጓዘች እንደሆነች ለዓለም ትልቅ ማሳያ ነው የሚል እምነት አለኝ” ብላለች፡፡አቶ ሚካኤል ገብረሕይወት በበኩላቸው የህዳሴ ግድብ ከኢኮኖሚያው ፋይዳው በተጨማሪ ለመጪው ትውልድ የሚያስተላልፈው ትልቅ የታሪክ ምዕራፍ በመሆኑ ግድቡ እስኪጠናቀቅ የበኩላችንን ድርሻ መወጣት አለብን፡፡ “እንዳጋመስነው እንጨርሰዋልን!” ሲል ነው ሐሳቡን የገለጸው፡፡  የታላቁ ሕዳሴ ግድብ ግንባታ አሁን ላይ 64 በመቶ መጠናቀቁን ዋልታ ዘግቧል፡፡